Liderul liberalilor suceveni, Gheorghe Flutur, a avut luni o altfel de întâlnire cu cetățenii. Prezent luni în Ciocănești, Gheorghe Flutur și primarul Radu Ciocan au discutat cu locuitorii acestei comune la Șezătoarea Satului, o gospodărie tradițională care este renovată printr-un proiect european. „Suntem la Ciocănești, comuna campioană de pe Valea Bistriței Aurii, împreună cu primarul Radu Ciocan, la Șezătoarea Satului. Alături de noi este un grup de gospodari și gospodine care au venit la o întâlnire aparte cu noi, la șezătoare. Pentru că aici suntem la Casa Șezătorii, un proiect european al primarului nostru Radu Ciocan”, a spus Flutur. El a arătat că prin acest proiect cu o valoare de aproape jumătate de milion de euro, nu mai puțin de opt case șezători se renovează în stil tradițional. „Sunt case care vor putea fi vizitate de turiști pentru a vedea tradițiile din această comună. Și vreau să spun că aici suntem acasă la unul dintre primarii campioni, într-un sat românesc campion, românesc, european și mondial. Bravo pentru ce face Radu Ciocan, un om gospodar care promovează zona, care are o comună cu drumuri asfaltate, cu școli modernizate, cu investiții moderne în iluminat public, cu oameni foarte gospodari care au festivalurile renumite și consacrate, respectiv festivalul păstrăvului, al plutăritului și al ouălor încondeiate”, a declarat Gheorghe Flutur, care candidează pentru un nou mandat de președinte al Consiliului Județean Suceava. El a arătat că aceste festivaluri sunt doar câteva dintre emblemele cu care Bucovina se mândrește.